איתי לנדסברג

איתי לנדסברג-נבו (נולד בשנת 1957) הוא עיתונאי שעבד ברשות השידור ופובליציסט ישראלי, זוכה פרס סוקולוב. שימש כעורך תוכניות וכמנהל מחלקת התעודה בערוץ הראשון.

קורות חיים
לנדסברג נולד וגדל בקיבוץ תל יוסף. בשנת 1975 התגייס לצה"ל ובחר לשרת בחטיבת גולני. בגולני עבר מסלול הכשרה כלוחם, קורס מ"כים חי"ר ובהמשך יצא לקורס קציני חי"ר. עם סיום הקורס שב לחטיבה כמפקד מחלקה בגדוד 17 (אריות הגולן) ולאחר מכן כמפקד פלוגה בגדוד 13 (גדעון). עם סיום תפקיד זה השתחרר לנדסברג מצה"ל.

לאחר שסיים לימודים לתואר ראשון בחוג לקולנוע וטלוויזיה באוניברסיטת תל אביב, ב-1988 הפיק את הסרט "מסע הבחירות של מאיר אריאל". בשנת החל 1989 לעבוד בטלוויזיה החינוכית, ומשנת 1991 שימש ככתב בתוכנית כלבוטק במשך ארבע שנים. בתפקידו הבא שימש ככתב במבט שני וביומן בערוץ הראשון. בהמשך שימש כעורך של התוכנית פוליטיקה. בשנת 2002 מונה לנדסברג לעורך והמפיק של התוכנית מבט שני, ובשנת 2003 מונה במקביל לתפקיד מנהל מחלקת התעודה בערוץ הראשון. בשנת 2006 הוענק לו פרס סוקולוב על פועלו בתחום התקשורת אלקטרונית והתחקיר העיתונאי. שימש גם כמגיש מבט שני לתקופה קצרה.

בשרות המילואים לחם לנדסברג במלחמת לבנון הראשונה, באינתיפאדה הראשונה ובשנייה וכן במבצע חומת מגן. לנדסברג הוא סא"ל במיל' ושימש כמג"ד וכסגן מפקד חטיבת עציוני. לאורך השנים היה לנדסברג איש תקשורת מוביל וגם דאג לקדם סוגיות הקשורות לנושא שירות המילואים בישראל.

בשנת 1996 היה לנדסברג ממקימי פורום מג"דים, מח"טים וטייסים במילואים ואף עמד בראשו. לנדסברג היה ממובילי מאבק אנשי המילואים לקבלת תנאי ביטוח חיים טובים יותר בשנת 2001. בשנת 2002 הגיש לנדסברג תביעת דיבה כנגד מנכ"ל הערוץ הראשון, יוסף בראל, אשר כינה אותו במהלך ריאיון שנערך עמו סרבן מצפוני המסרב לשרת במילואים בשטחי איו"ש ואוגדת עזה, זאת בעוד שלנדסברג משרת באותה עת במילואים בתעסוקה מבצעית ברמאללה. בהמשך התפייסו השניים ולנדסברג משך את התביעה.

לאחר סגירת רשות השידור ובדומה לעובדים רבים אחרים בה הוא לא המשיך לתפקיד דומה בתאגיד השידור הישראלי. כתב באתר "המקום הכי חם בגיהנום", ומאז 2019 בעל טור באתר זמן ישראל.

בשנת 2020 היה שותף לכתיבה ועריכת סדרת התעודה לבנון.

חיים אישיים
לנדסברג מתגורר ביישוב [מודיעין-מכבים-רעות].

קישורים חיצוניים
 
 
 
 
 
מכתביו
 
 מאמרים מאת איתי לנדסברג באתר "המקום הכי חם בגיהנום"
 מאמרים מאת איתי לנדסברג באתר "העין השביעית"
 מאמרים מאת איתי לנדסברג באתר "ynet"

הערות שוליים 

עיתונאים ישראלים
הערוץ הראשון: שדרנים ומנחים
כתבים פליליים
אנשי טלוויזיה ישראלים
במאי טלוויזיה ישראלים
זוכי פרס סוקולוב
בוגרי תיכון עמק חרוד
בוגרי החוג לקולנוע וטלוויזיה באוניברסיטת תל אביב
זוכי אות אביר איכות השלטון
מפקדי גדודים בצה"ל
לוחמי חטיבת גולני
חיילי צה"ל במלחמת לבנון הראשונה
תל יוסף: אישים
ישראלים שנולדו ב-1957